Zesopa oza panani Zerozareuarri toccauiuarrine taidepa oza panani Zericozaha bacco taporrari.
Nazapa Zerico nocconi toqqueqquimauiuarrine toqquezimarrari.
Naraha nauizapa maqquiderre zepe ssebote madirrari,
poua onipa Zaqueo.
Pouapa zodeodeniraha rromanodenicca taminecca zossenirri ziniro nanaccadedenicca tamine torrarrari.
Nazapa —Zeso ccarronaui −quenaui mittazapa Zaqueo bodipa:
—Zeso qqui onana −narrari.
Naraha pouapa tere tarrarirrine,
madirra uapi tazapa Zeso qqui inarrararrari.
Nazapa Zaqueo madirra rraui torreqquimaui qqui tazapa tezerremadenina rroppa tarrari:
—Arri auaza occamaroza Zeso toqqueqquimaui qqui onana −naza auaza toccamarorrari.
Naraha Zeso Zaqueo uittariuiuarri toqqueqquimazapa Zaqueo auaza uittariui qqui tarrari.
Nazapa Zaqueoza uaua narrari:
—Nirra Zaqueo,
uassinarra ticcaronarri!
Ouape rridapana ticca ozauarri omadiccana,
onarraro −narrari.
Nazapa Zaqueo uassinarra ccaronaza Zesoza:
—Rrehe,
occa ozaza timadiccarri −narrari.
Zaqueo pocca ozauarri Zeso iaccanizapa touatizenirrari.
Naraha madirra bazimapa Zeso Zaqueocca ozaza toqquezimaui qqui toquenazapa pouadenira uimahaha canarrari:
—A,
Zesopa uimasiri ssebotecca ozazaraha toqquezimaua.
Zeso nama nazapa iaza bica terrerani −quenarrari zodeodeni atti,
arra rromanodenicca taminecca zossenirri ziniro nanaccadedeniza nacasseraqquiri naza.
Nazapa ozaza rrassi tozanarra Zaqueo totemaza ia Zozossedeza uati tarrari:
—Rrehe oua Zozossede,
rridapanape arrima onana:
Arra cappiremanarrarideniza ozepetarri arobeni ocanarobenissa tarizezape pouadeniza da onarizana.
Nazama arra ocamaizabaqquirrarideniza naqui pina arra ocamaizabaqquiporrarissa nehe pouadeniza da onanina.
Nezape pouadeniza narrarossa nehe denima da,
denima da,
denima da onimanirizaniuarrine−narrari.
Nazapa Zeso madirra bazima mittemanauiuarrine uati tarrari:
—Rrehe,
rridapana arrarrari maqquiderrepa pocca uimasiri ineboza Deoza parrissa nazapa pina maittaccazama pocca idi Abarahao Deoza parrissa narrarissa narrari.
Nazapa poua,
pocca ozacca madirraza naqui Deocca tossiuauehe torrarizani auato tani −narrari Zeso atti.
—Nazama arri oua Madirra Bedi orrarrarope madirra rrano toquerrenarrarideni pina arrarrari maqquiderressa quenarrari qquide occarronarraro.
Uimasiricca zozosse toquerrenarrarissa quenaraha onassiuauabaqquiuiuarrine.
Bazima ouaza parrissa quenazapa camittehe rriquerreranicca carrimanauiuarrine −narrari Zeso.